Eurodeputatul Corina Crețu a anunțat, marți, că a decis să-și dea demisia din partidul PRO România întrucât consideră că colaborarea partidului co-fondat de Victor Ponta cu AUR este "o decizie greșită" pentru proiectul politic PRO România și oamenii care au crezut în el.
"Cu regret, am hotărât astăzi să demisionez din PRO România. Convingerile mele politice sunt cunoscute de mulţi ani de către dumneavoastră. Sprijinirea populismului, a ultra-naţionalismului şi a anti-europenismului reprezintă, în opinia mea, cel mai mare pericol pentru România şi pentru generaţiile care vin după noi", se arată într-un mesaj postat de Corina Crețu pe contul Facebook.
Potrivit europarlamentarului, colaborarea dintre PRO România şi AUR este o decizie greşită – pe care nu o poate gira – pentru partid, "pentru oamenii care au crezut în acest proiect politic şi, în definitiv, pentru ţară", scrie Agerpres.
"De aceea, colaborarea dintre PRO România şi AUR este o decizie greşită – pentru partid, pentru oamenii care au crezut în acest proiect politic şi, în definitiv, pentru ţară. Este o decizie pe care nu o pot gira, motiv pentru care am hotărât astăzi să demisionez din PRO România", a spus Corina Crețu.
Totodată, Corina Crețu a declarat că, având în vedere eșecul unei colaborări cu PSD, în ciuda "apelurilor repetate", s-a decis ca PRO România să participe pe cont propriu la alegerile pentru Parlamentul European.
"Îmi pare rău că, în ciuda apelurilor repetate ale preşedintelui PRO România şi ale mele, nu am reuşit o formă de colaborare cu PSD. În aceste condiţii, am militat pentru participarea pe cont propriu a PRO România în alegeri, decizie care a fost şi adoptată în cadrul ultimului Congres PRO România.
În ceea ce mă priveşte, am fost şi rămân o social-democrată convinsă. Am fost membră PSD timp de 29 de ani, vicepreşedintă a Grupului S&D din Parlamentul European, vicepreşedinte al Parlamentului European, vicepreşedinte al Partidului Socialiştilor Europeni (PES), Comisar European din partea SD", se arată în postarea Corinei Crețu.
"Îmi doresc să duc acest mandat de Membră a Parlamentului European la capăt cu bună-credinţă, împăcată cu acţiunile mele, promovând aceleaşi valori în care am crezut şi cred. Le doresc mult succes tuturor celor care, în aceste vremuri atât de dificile, continuă să lupte pentru o Românie cu adevărat europeană", a mai scris Corina Crețu.